宣曲二十二韻
作者：劉筠
朝代：宋

paragraphs: 八月收民算，三千異典章。
天機從此淺，國艷或非良。
玉戶銅爲沓，羅幬象作床。
驪姬初悔泣，飛燕近專房。
蓮小纔承步，梅新競試粧。
盡知春可樂，終歎夜何長。
取酒臨邛遠，吞聲息國亡。
難銷守宮血，易斷舞鸞腸。
百草兼花鬭，雙鈎映燭藏。
金人須手鑄，虎圈更身當。
步輦回長樂，飛除接未央。
琳珉飾漢館，藻繡裛周牆。
厭火雙魚尾，鳴弦小雁行。
雲甍澄顥氣，綺井激回光。
路有斯須隔，憂難頃刻忘。
新聲來樂府，別寢近溫湯。
虹跨層臺晚，螢飛下苑凉。
錦帷迎七夕，蓬餌薦重陽。
九畹蘭承露，三江橘带霜。
方資裂繒笑，可要蕩舟狂。
並釣池魚小，重衾穴鳳翔。
珊瑚分碧樹，火齊列清防。
背枕多幽怨，登樓更遠傷。
下陳無自愧，人彘劇豺狼。